Δημήτριος Χόνδρος

Ο Δημήτριος Χόνδρος (Σέρρες, 1882 - Αθήνα, 29 Ιουλίου 1962) ήταν Έλληνας φυσικός και καθηγητής πανεπιστημίου.

 Βιογραφικά στοιχεία 
Γεννήθηκε στις Σέρρες το 1882. Ο πατέρας του ήταν έμπορος και πρόξενος της Ιταλίας στις Σέρρες. Εκεί αλλά και στη Θεσσαλονίκη πήγε σχολείο και στη συνέχεια σπούδασε στο Πανεπιστήμιο της Αθήνας και αναγορεύτηκε διδάκτωρ των Φυσικών Επιστημών το 1905. Συνέχισε τις σπουδές του στη Γερμανία, στα Πανεπιστήμια του Γκέτινγκεν (1907) και του Μονάχου (1908) υπό τον καθηγητή ΣόμερφελντΚανδήλης, ό.π. σελ. 72, όπου αναγορεύτηκε εκ νέου διδάκτωρ της Φυσικής.Εκατονταετηρίς 1837 - 1937, σελ. 46 (β΄ μέρος)

Επέστρεψε και το 1910 διορίστηκε Υποεπιμελητής του Χημικού εργαστηρίου του Εθνικού Πανεπιστημίου. Διορίστηκε τακτικός καθηγητής της Φυσικής το 1912 και διετέλεσε Πρόεδρος της Γεωδαιτικής και Γεωφυσικής Επιτροπής του Κράτους και Πρόεδρος του Τηλεπικοινωνιακού Συμβουλίου και του Γνωμοδοτικού Τεχνικού Συμβουλίου ραδιοφωνίας. Διετέλεσε κοσμήτορας της Σχολής Θετικών Επιστημών κατά το ακαδημαϊκό έτος 1917-1918. Αποχώρησε από το Πανεπιστήμιο του 1952 με τον τίτλο του ομότιμου καθηγητή.Κανδήλης, ό.π., σελ. 84

Δύο μέρες μετά το διορισμό του στο Πανεπιστήμιο παντρεύτηκε την Ανθή Δαμάσκου, με την οποία απέκτησε 4 παιδιά. Ήταν λάτρης της μουσικής και έπαιζε βιολί στον ελεύθερο του χρόνο, ενώ ασχολιόταν επίσης με την αεροπορία.Κανδήλης ό.π., σελ. 76

Συμμετείχε ως στρατιώτης στην απελευθέρωση της Θεσσαλονίκης το 1912, ενώ πολέμησε και στους Βαλκανικούς Πολέμους. Το 1913 εστάλη μαζί με τον Κωνσταντίνο Ζέγγελη στη Μακεδονία για να καταγράψουν τις ωμότητες των Βουλγάρων, ενώ το 1940 ζήτησε να καταταχθεί στην αεροπορία για να λάβει μέρος στον Ελληνοϊταλικό πόλεμο, κάτι που όμως δεν του επετράπη. Ο ίδιος όμως βοήθησε ως εθελοντής τη μάχη των Ελλήνων. Μετά τον πόλεμο ανήκε και πάλι στην ομάδα η οποία κατέγραψε τις ωμότητες των Βουλγάρων στη Μακεδονία.Κανδήλης, ό.π., σελ. 74 Τον Δεκέμβριο του 1944 κατά την υποχώρηση του ΕΛΑΣ από την Αθήνα συνελλήφθη στην Κηφισιά και κρατήθηκε όμηρος για αρκετές μέρες.

Τη δεκαετία του 1950 ήταν υποψήφιος βουλευτής με την ΕΡΕ, αλλά απέτυχε να εκλεγεί. Υπήρξε επίσης ιδρυτικό μέλος της ΕΛΠΑ καθώς και πρόεδρος του διοικητικού συμβουλίου της Αεροπορικής Ένωσης Αθηνών.

Έγραψε σημαντικό αριθμό επιστημονικών εργασιών σχετικά με τη φυσική.Εκατονταετηρίς 1837 - 1937, σελ. 46-47 (β΄ μέρος) Το 1953 εκπροσώπησε την Ελλάδα στην Κοινοπραξία των Πυρηνικών Ερευνών (CERN), στη Γενεύη της Ελβετίας.Κανδήλης, ό.π., σελ. 75

Απεβίωσε στις 29 Ιουλίου 1962 στην Αθήνα.

 Παραπομπές 

 Πηγές 





Κατηγορία:Καθηγητές Εθνικού και Καποδιστριακού Πανεπιστημίου Αθηνών
Κατηγορία:Έλληνες φυσικοί